Νέα πυραυλική δοκιμή ετοιμάζει η Βόρεια Κορέα
παρά το ισχύον εμπάργκο για τέτοιες ενέργειες από μέρους της Πιονγκγιάνγκ
Η Βόρεια Κορέα φαίνεται να προετοιμάζεται για την εκτόξευση πυραύλου μακρού βεληνεκούς αγνοώντας τη διεθνή κατακραυγή. Μέσα ενημέρωσης της Νοτίου Κορέας φέρουν κυβερνητικούς αξιωματούχους να λένε ότι η Πιονγκγιάνγκ ετοιμάζει το δεύτερο και τρίτο στάδιο της εκτόξευσης στο συγκρότημα Τονγκτσάνγκ-ρί. Η Πιονγιάνγκ αναφέρει ότι σχεδιάζει να εκτοξεύσει τον πύραυλο μεταξύ 10 και 22 Δεκεμβρίου και επισημαίνει ότι στόχος είναι να θέσει σε τροχιά δορυφόρο. Οι γειτονικές της χώρες και η διεθνής κοινότητα προειδοποίησαν κατά της εκτόξευσης λέγοντας ότι αποτελεί συγκαλυμμένη πυραυλική δοκιμή, η οποία έχει απαγορευτεί στα πλαίσια κυρώσεων που έχουν επιβάλλει τα Η.Ε. Ο Γενικός Γραμματέας των Η.Ε. Μπαν Κι Μουν εξέφρασε «σοβαρή ανησυχία» για την επικείμενη εκτόξευση λέγοντας ότι θα κλιμακώσει τις εντάσεις στην περιοχή. Ο κ. Μπαν ζήτησε από τη Πιονγκγιάνγκ να αναθεωρήσει την απόφασή της και να σταματήσει όλες τις ενέργειες σε σχέση με το πυραυλικό της πρόγραμμα. Η εκπρόσωπος του Στέητ Ντηπάρτμεντ, Βικτώρια Νιούλαντ, εξέδωσε ανακοίνωση λέγοντας ότι η χρήση των περιορισμένων πόρων για την ανάπτυξη πυρηνικών όπλων και πυραύλων μακρού βεληνεκούς το μόνο που θα καταφέρει είναι την περαιτέρω απομόνωση και πτώχευση της Βορείου Κορέας. Και τόνισε ότι ο δρόμος προς την ασφάλεια για τη Βόρεια Κορέα είναι η επένδυση στο λαό της και η διατήρηση των δεσμεύσεών της και των διεθνών της υποχρεώσεων. Οι ΗΠΑ εξετάζουν τα επόμενα βήματα με άλλες συμμαχικές χώρες.